曾經闊別大家一段時間的海都酒家，去年年底終於重開，絕對是飲食界的喜事。米珠蓮早已聽聞不少名人是座上客，不單止當紅明星、集團高層，甚至乎日本前首相都有幫襯過，風頭超勁。難得重開兼繼續推出招牌菜，種種誘因之下，米珠蓮也忍不住拉大隊去食餐飯。
來得海都酒家，必食經典名菜雞油花雕蒸花蟹，米珠蓮亦醒目地一早預訂，另加羅定豆豉雞、翡翠白玉、金沙鍋巴和濃湯大根浸海星斑。
先講講雞油花雕蒸花蟹，名菜果然名不虛傳，食到米珠蓮和朋友一致大讚！雖然坊間都有賣這道菜，但花雕份量往往拿揑得不夠準繩，令味道變苦。這裏的花雕酒量調配得剛剛好，而且加入鹹蛋黃，入口濃郁Creamy，香氣十足，單是蟹汁已令米珠蓮大感驚喜，絕無誇張，強烈推薦給大家。由於海都選用花蟹去製作這道菜，蟹味更鮮更濃，大大加分。另一好食到停不了口要數翡翠白玉，所謂翡翠白玉，即上湯浸勝瓜。勝瓜不容易處理，這裏的勝瓜煮得軟腍，又不失爽脆口感，沒有半點渣及腥味，上湯還加入瑤柱絲，味道濃郁帶鮮，實在不得不畀Like。